Minstens 386 kinderpornografie-slagoffers in internasionale klopjag geredIn waarskynlik een van die grootste veldslae in die oorlog teen kinderpornografie en -mishandeling wat nóg in die wêreld opgeteken is, is 386 slagoffers van dié misdade die week regoor die wêreld gered. Ondersoekbeamptes van verskeie lande, insluitend Kanada, Amerika, Duitsland, Australië, Spanje, Meksiko, Noorweë en Griekeland werk sedert 2010 as deel van ’n reuse ondersoekoperasie genaamd “Project Spade” om die misdadigers wat dié gru-misdade pleeg, aan die pen te laat ry. Nagenoeg 350 mense, insluitend onderwysers, dokters en akteurs van verskeie lande regoor die wêreld is die week in hegtenis geneem en honderde duisende video’s waarop eksplisiete seksuele dade met jong kindertjies gepleeg word, is in beslag geneem. ’n Man met die naam Brian Way (42) was na bewering aan die spits van die pornografiesindikaat. Way het sedert 2005 ’n formele maatskappy, Azov Films, bedryf wat mense van regoor die wêreld gebruik het om kinderpornografie te vervaardig met kinders tussen die ouderdomme van 5 en 12 jaar oud. Die video’s is dan deur die maatskappy versprei. Meer as 1 000 bewysstukke is by Way se kantoor en huis gevind en uiteindelik is 24 klagte, insluitend ’n klag van kinderpornografie teen hom gelê. Ondersoekbeamptes glo dat nóg arrestasies binnekort sal volg. Bron: Assosiated Press